Diari Oficial de la Generalitat Valenciana


Sumari del DOGV 5198, del 14-02-2006 (2006/1216)

RESOLUCIÓ de 30 de desembre de 2005, del conseller de Territori i Habitatge, per la qual s'aprova definitivament la modificació puntual del Pla general del municipi d'Alcoi en el c/ Santa Teresa Jornet i vial de nova obertura.
----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5198

Data del DOGV
:   14-02-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/1216


Data del document
:   30-12-2005

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Alcoi
    * pla d'urbanisme

RESOLUCIÓ de 30 de desembre de 2005, del conseller de Territori i Habitatge, per la qual s'aprova definitivament la modificació puntual del Pla general del municipi d'Alcoi en el c/ Santa Teresa Jornet i vial de nova obertura. [2006/X1216]  
Vist l'expedient referit a la modificació puntual del Pla general del municipi d'Alcoi en el c/ Santa Teresa Jornet i vial de nova obertura i de conformitat amb els següents,   
Antecedents de fet  
Primer. El projecte de modificació puntual es va sotmetre a informació pública durant un mes mitjançant un acord del Ple de l'Ajuntament del dia 9 de juliol de 2004, i es publica l'anunci en el Diari Oficial de la Generalitat Valenciana de 31 d'agost de 2004 i en el diari El Mundo de 12 d'agost del mateix any. Durant el pertinent període d'exposició pública no es van presentar al·legacions. Es va aprovar provisionalment pel mateix òrgan en data 21 d'octubre de 2004.  
La Comissió Territorial d'Urbanisme, en sessió celebrada el dia 28 de setembre de 2005, va acordar informar favorablement sobre l'expedient de la modificació puntual del Pla general del municipi d'Alcoi al c/ Santa Teresa Jornet i vial de nova obertura, supeditant la remissió al conseller de Territori i Habitatge per a l'aprovació definitiva, fins que s'esmene la consideració inserida en la consideració tecnicojurídica segona.   
L'Ajuntament remet la documentació el 25 de novembre de 2005.  
Segon. La documentació està integrada per memòria informativa, memòria justificativa, i plànols d'ordenació vigent i amb la modificació proposada.  
Tercer. Consten en l'expedient els següents informes d'altres organismes les competències o béns dels quals puguen resultar afectats per la modificació proposada:  
. Conselleria de Territori i Habitatge, Direcció General de Gestió del Medi Natural, Declaració d'impacte ambiental de data 3 d'agost de 2005 acceptable.  
. Conselleria de Territori i Habitatge, Servei de Camins Ramaders, de 8 de juny de 2005, favorable.  
. Conselleria de Cultura, Educació i Esport, Direcció General de Règim Econòmic, de 24 de maig de 2004, favorable.  
. Conselleria de Cultura, Educació i Esport, Direcció General de Patrimoni Cultural Valencià, de 26 de setembre de 2005, favorable.  
. Ajuntament d'Alcoi, entitat gestora de l'EDAR, acreditatiu de la capacitat d'aquesta per al tractament dels abocaments generats pels nous usos que s'implanten.  
. IVH, SA, de 5 de setembre de 2005, favorable.  
Quart. La Comissió Territorial d'Urbanisme d'Alacant, en la sessió del dia 28 de setembre de 2005, va acordar supeditar l'aprovació definitiva de l'expedient a la realització de determinades esmenes.   
Cinqué. El director general d'Urbanisme i Ordenació Territorial, en data 27 de desembre de 2005, atesa la documentació remesa per l'Ajuntament d'Alcoi, i amb un informe previ dels serveis territorials d'Alacant, va dictar Resolució per la qual va considerar acomplert l'Acord de la Comissió Territorial d'Urbanisme d'Alacant de data 28 de setembre de 2005, i va ordenar la remissió de l'expedient al Sr. conseller d'Obres Públiques, Urbanisme i Transports, per a la seua aprovació definitiva.  
Fonaments de dret  
Primer. El procediment seguit per l'Ajuntament resulta d'acord amb el que preveu l'art. 38 per remissió de l'art. 55 de la Llei reguladora de l'activitat urbanística (d'ara endavant LRAU).  
Segon. La documentació està completa a l'efecte del compliment de l'art. 27 de la LRAU. No obstant això, l'Ajuntament ha d'aportar document refós, en triple versió exemplar, degudament diligenciat amb la data d'aprovació plenària.  
Tercer. L'objecte de l'expedient és permetre la ubicació d'un nou centre escolar a fi de satisfer les necessitats de la zona nord de la ciutat, en la qual en l'actualitat hi ha un col·legi públic, Miguel Hernández, i unes aules provisionals.  
Per a això, després de l'estudi de diferents alternatives, l'Ajuntament plantejava la reserva d'una parcel·la dotacional d'ús escolar a través d'una remodelació de la zona confrontant amb el carrer Santa Teresa Jornet i l'actual residència d'ancians Sant Josep.  
Simultàniament es pretén complir la Sentència del Tribunal Superior de Justícia de la Comunitat Valenciana de 21 d'octubre de 1992, recaiguda en el recurs interposat per Gabriel Ferrándiz Leyda i altres contra l'Acord de la Comissió Territorial d'Urbanisme pel qual s'aprovava definitivament el Pla general d'Alcoi. Aquesta sentència va ser posteriorment ratificada per una altra del Tribunal Suprem, de data 21 de setembre de 1998, que desestimava el recurs de cassació interposat per l'Ajuntament.  
La sentència reconeix el dret dels recurrents a què els terrenys de la seua propietat, amb una superfície total d'11.850 m², siguen classificats com a sòl urbà, i és que en el Pla general estan classificats com a sòl no urbanitzable de protecció de vores urbanes.  
La nova ordenació proposada afecta la finca anteriorment mencionada, i a més una altra de 5.393 m² de sòl urbà i una altra de 16.847 m² de sòl classificat com a no urbanitzable de protecció de vores urbanes. Així, l'àmbit total de l'actuació és de 34.090 m². L'ús que es planteja és íntegrament dotacional, i es qualifica una superfície de 10.297 m² destinats a xarxa viària, una altra de 7.519 m² destinada a ampliació de la residència Sant Josep, una altra de 291 m² destinada a ampliació del CP Miguel Hernández i una altra de 15.309 m² per al nou col·legi públic. Resta una superfície de 629,75 m² com a espai lliure sense qualificar.  
Quart. Les determinacions contingudes en l'expedient es consideren correctes, des del punt de vista de les exigències de política urbanística i territorial de la Generalitat, tal com recull l'article 40 de la LRAU.   
Cinqué. La Comissió Territorial d'Urbanisme, a proposta del director general de Planificació i Ordenació Territorial, és l'òrgan competent per a emetre dictamen sobre l'aprovació dels plans generals .i de les seues modificacions. de municipis de 50.000 o més habitants, en els quals la competència per a l'aprovació definitiva correspon al conseller de Territori i Habitatge, de conformitat amb el que disposa l'article 39 per remissió de l'article 55.1 de la Llei reguladora de l'activitat urbanística, i en relació amb els articles 6.e) i 10.a) del Reglament dels òrgans urbanístics de la Generalitat Valenciana, aprovat per Decret 201/2003, de 3 d'octubre, del Consell de la Generalitat.  
Vistos els preceptes legals citats i la resta de general i pertinent aplicació, i de conformitat amb l'acord de la Comissió Territorial d'Urbanisme d'Alacant, resolc:  
Aprovar definitivament la modificació puntual del Pla general del municipi d'Alcoi al c/ Santa Teresa Jornet i vial de nova obertura.  
Contra la present resolució, que posa fi a la via administrativa, es pot interposar recurs potestatiu de reposició en el termini d'un mes, davant el conseller de Territori i Habitatge, o bé recurs contenciós administratiu, davant la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació o publicació d'aquesta, de conformitat amb el que preveu l'art. 13.4 del Decret 201/2003, de 3 d'octubre, del Consell de la Generalitat, pel qual s'aprova el Reglament d'òrgans urbanístics de la Generalitat, i art. 10 i 46 de la Llei reguladora de la jurisdicció contenciosa administrativa, de 13 de juliol de 1998. Tot això, sense perjudici que puga exercir qualsevol altre recurs que crega oportú.  
València, 30 de desembre de 2005.. El conseller: Rafael Blasco Castany.